**האור כמייצג ידע בשורשי התרבות המערבית**

ד"ר בינה ניר

**תקציר**

האור מבחינה פיזיקלית נובע ממקור אנרגטי – מעצם שפולט אור. האור הינו תופעה פיזיקלית מובחנת אך ניתן לראות כי תרבויות שונות העניקו בתקופות שונות לאור גם תכונות מטה-פיזיות. גם כיום, בשיח על אודות ידע וחכמה משתמשים באופן מטפורי בביטויים של אור והארה. במאמר זה נבקש לבחון באמצעות המתודה הגנאלוגית את השורשים התרבותיים של התפיסה המקובלת במערב כי אור מייצג ידע גבוה, חכמה וקדושה – במיתוסים הגדולים ובטקסטים המכוננים של התרבות המערבית. העולם המערבי-הנוצרי התבסס על שתי מסורות, המסורת המקראית והמסורת היוונית. שתי יצירות מרכזיות של התרבות המערבית, המקרא ושירתו של הומרוס, היו הבסיס שעליו נבנו הרבדים הבאים של היצירה הדתית והתרבותית.[[1]](#footnote-1)

בספר בראשית, בסיפור המכונן על אודות בריאת העולם – האור מופיע לפני בריאת המאורות. "בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ... וַיֹּאמֶר אֱלֹהִים יְהִי אוֹר וַיְהִי-אוֹר... וַיַּבְדֵּל אֱלֹהִים בֵּין הָאוֹר וּבֵין הַחֹשֶׁךְ" (בראשית א 1-4). גם ההבדל בין היום לבין הלילה אינו קשור בתחילת סיפור הבריאה לגרמי השמים ורק ביום הרביעי בורא אלוהים "אֶת-שְׁנֵי הַמְּאֹרֹת הַגְּדֹלִים אֶת-הַמָּאוֹר הַגָּדֹל לְמֶמְשֶׁלֶת הַיּוֹם וְאֶת-הַמָּאוֹר הַקָּטֹן לְמֶמְשֶׁלֶת הַלַּיְלָה וְאֵת הַכּוֹכָבִים" (16). ההבחנה בין בריאת האור לבריאת השמש כמקור אור – מייחסת לאור תכונות מטה-פיזיות ואלוהיות של קדושה, ידע, מוסר וחכמה כפי שנוכל לראות במאות אזכורים בתנ"ך – כגון "חָכְמַת אָדָם תָּאִיר פָּנָיו" (קהלת ח 1), "זָרַח בַּחֹשֶׁךְ אוֹר לַיְשָׁרִים" (קיב 4), "נְסָה עָלֵינוּ אוֹר פָּנֶיךָ יְהוָה" (ד 7), "לְכוּ וְנֵלְכָה בְּאוֹר יְהוָה" (ישעיה ב 5).

ההתייחסות אל האור כמטפורה לידע מתבססת גם על המיתולוגיה היוונית – זאוס מנע מבני-האדם את האש ופרומתיאוס ירד לארץ והחזיר את האש לבני-האדם, ועל כך נענש בייסורים קשים. האש נחוצה לקיום ולהתפתחות, והיא נחשבת למתנה הגדולה.[[2]](#footnote-2) מיתוס פרומתיאוס הפך אצל רבים מהוגי הדעות לדימוי מרכזי בדבר שחרור האנושות – לא במובנה הפיזי בלבד, אלא כמי שמפיץ באמצעותה את אור הידע והתבונה.[[3]](#footnote-3)

האור כמטפורה לידע והעדרו, החשיכה – כבערות, מופיע בעוצמה במשל המערה של אפלטון.[[4]](#footnote-4) במשל ידוע זה מדומה מציאות של בערות, בה אנשים נותרים חשוכים אם אינם זוכים לגילוי זיו אורה של החוכמה. האור משול לידע והתהליך של היציאה מהחשיכה, מהמערה, הוא תהליך שנחוצה לו התרגלות. האסיר שנחשף לאור עבר תהליך של יציאה מאי-ידיעה אל הבנה של האמת. האסיר שיצא לאור עומד על דעתו, ומנסה להאיר את עיניהם של חבריו הכבולים.

1. קנוהל, י. (2008). *מאין באנו – הצופן הגנטי של התנ"ך,* עמ' 15 [↑](#footnote-ref-1)
2. גוסטאב ש' (2007). *אלים וגיבורים*. מגרמנית: חנה לבנת, אור יהודה: דביר, עמ' 19–24. [↑](#footnote-ref-2)
3. אוחנה, ד' (2001). *התשוקה הפרומתאית*. ירושלים: מוסד ביאליק, עמ' 3-11. [↑](#footnote-ref-3)
4. אפלטון. (1999). "פוליטאה ז". בתוך: *כתבי אפלטון*. כרך שני. תרגם מיוונית : ליבס, י.ג. ירושלים ותל-אביב: הוצאת שוקן. עמ' 421-424. [↑](#footnote-ref-4)